

**ประกาศกรมธุรกิจพลังงาน**

เรื่อง กำหนดให้ส่วนราชการ การไฟฟ้านครหลวงและการไฟฟ้าส่วนภูมิภาค

เป็นผู้ตรวจสอบและออกหนังสือรับรองการปฏิบัติตามข้อ ๓๗ (๓)

ตามประกาศกระทรวงพลังงานเรื่องหลักเกณฑ์และมาตรฐาน

ความปลอดภัยของสถานีบริการก๊าซธรรมชาติ

ที่กรมธุรกิจพลังงานมีอำนาจหน้าที่รับผิดชอบ

พ.ศ. ๒๕๔๖

 อาศัยอำนาจตามความในข้อ ๓๗ (๓) ตามประกาศกระทรวงพลังงาน เรื่อง หลักเกณฑ์และมาตรฐานความปลอดภัยของสถานีบริการก๊าซธรรมชาติ ที่กรมธุรกิจพลังงานมีอำนาจหน้าที่รับผิดชอบ พ.ศ. ๒๕๔๖ อธิบดีกรมธุรกิจพลังงานจึงออกประกาศไว้ดังนี้

 ข้อ ๑ ประกาศนี้เรียกว่า “ประกาศกรมธุรกิจพลังงาน เรื่อง กำหนดให้ส่วนราชการ การไฟฟ้านครหลวงและการไฟฟ้าส่วนภูมิภาคเป็นผู้ตรวจสอบและออกหนังสือรับรองการปฏิบัติ ตามข้อ ๓๗ (๓) ตามประกาศกระทรวงพลังงาน เรื่อง หลักเกณฑ์และมาตรฐานความปลอดภัยของสถานีบริการก๊าซธรรมชาติ ที่กรมธุรกิจพลังงานมีอำนาจหน้าที่รับผิดชอบ พ.ศ. ๒๕๔๖

 ข้อ ๒ ประกาศนี้ให้ใช้บังคับตั้งแต่บัดนี้เป็นต้นไป

 ข้อ ๓ ให้กรมธุรกิจพลังงานเป็นผู้ตรวจสอบ และออกหนังสือรับรองการปฏิบัติ ตามข้อ ๓๗ (๓) ตามประกาศกระทรวงพลังงาน เรื่อง หลักเกณฑ์และมาตรฐานความปลอดภัยของสถานีบริการก๊าซธรรมชาติ ที่กรมธุรกิจพลังงานมีอำนาจหน้าที่รับผิดชอบ พ.ศ. ๒๕๔๖ สำหรับสถานีบริการก๊าซธรรมชาติทั่วราชอาณาจักร

 ข้อ ๔ นอกจากข้อ ๓ แล้วให้การไฟฟ้านครหลวงและการไฟฟ้าส่วนภูมิภาคเป็นผู้ตรวจสอบและออกหนังสือรับรองการปฏิบัติตามข้อ ๓๗ (๓) ตามประกาศกระทรวงพลังงาน เรื่อง หลักเกณฑ์และมาตรฐานความปลอดภัยของสถานีบริการก๊าซธรรมชาติ ที่กรมธุรกิจพลังงานมีอำนาจหน้าที่รับผิดชอบ พ.ศ. ๒๕๔๖ ดังนี้

 (๑) สถานีบริการก๊าซธรรมชาติที่อยู่ภายในเขตจำหน่วยของการไฟฟ้านครหลวงให้การไฟฟ้านครหลวงเป็นผู้ตรวจสอบและออกหนังสือรับรอง

 (๒) สถานีบริการก๊าซธรรมชาติที่อยู่ภายในเขตจำหน่ายของการไฟฟ้าส่วนภูมิภาคให้การไฟฟ้าส่วนภูมิภาคเป็นผู้ตรวจสอบและออกหนังสือรับรอง

 ประกาศ ณ วันที่ ๓๐ มกราคม พ.ศ. ๒๕๔๗

 วิโรจน์ คลังบุญครอง

 อธิบดีกรมธุรกิจพลังงาน

ประกาศในราชกิจจานุเบกษา เล่ม 121 ตอนพิเศษ 13 ง ลงวันที่ 4 กุมภาพันธ์ 2547